b'\n_START_ARTICLE_\nZmago Bufon\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini slovenskega \xc5\xbeelezni\xc5\xa1kega uradnika v Trstu. Dru\xc5\xbeina se je takoj po koncu 1. svetovne vojne preselila v Ljubljano, kjer je obiskoval ljudsko \xc5\xa1olo in gimnazijo ter nadaljeval s \xc5\xa1tudijem biologije. Diplomiral je 1934 na ljubljanski Filozofski fakulteti. Po diplomi je odslu\xc5\xbeil voja\xc5\xa1ki rok in nato kot srednje\xc5\xa1olski profesor 1936 slu\xc5\xbeboval v Danilovgradu (\xc4\x8crna gora), bil za tri leta preme\xc5\xa1\xc4\x8den v Bjelino (Hrva\xc5\xa1ka) in nato v Novi Sad (Vojvodina) kjer je do\xc4\x8dakal okupacijo._NEWLINE_Leta 1944 je od\xc5\xa1el na osvobojeno ozemlje, deloval v gospodarski komisiji v \xc4\x8crnomlju, od septembra 1944 pou\xc4\x8deval na \xc5\xa1oli v Starem trgu pri Lo\xc5\xbeu in bil zajet. Iz domobranskega zapora se je dvakrat re\xc5\xa1il, nazadnje aprila 1945._NEWLINE_Po osvoboditvi je pou\xc4\x8deval v Trstu in bil isto\xc4\x8dasno tam tudi politi\xc4\x8dni delavec. Leta 1947 se je preselil v Ljubljano in pou\xc4\x8deval na gimnazijah v \xc5\xa0entvidu in Mostah. V letih 1954\xe2\x88\x921973 je bil kustos v Prirodoslovnem muzeju Slovenije v Ljubljani. Tu je postavil nekaj stalnih razstavnih zbirk. Preu\xc4\x8deval je zgodovino naravoslovnih prizadevanj v Sloveniji in napisal nekaj razprav, ki presegajo zgolj naravoslovne okvire in pomenijo pomemben prispevek k razumevanju na\xc5\xa1ih naravoslovcev v slovenskem narodnem prebujenju. Pomembno je tudi njegovo prevajalsko delo. Prevedel je ve\xc4\x8d knjig, tako je v prevod E.T. Gilliardovih Pti\xc4\x8dev (1968) vklju\xc4\x8dil tudi gradivo o slovenski pti\xc4\x8dji favni. Z dognanimi prevodi je obogatil stroko pa tudi poljudnoznanstveno terminologijo.'